*****

ΚΑΝΟΝΙΣΜΟΣ (ΕΟΚ) αριθ. 1382/87 ΤΗΣ ΕΠΙΤΡΟΠΗΣ

της 20ής Μαΐου 1987

που θεσπίζει λεπτομερείς κανόνες όσον αφορά την επιθεώρηση των αλιευτικών σκαφών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2057/82 του Συμβουλίου της 29ης Ιουνίου 1982 περί θεσπίσεως ορισμένων μέτρων ελέγχου των αλιευτικών δραστηριοτήτων (1), όπως τροποποιήθηκε τελευταία από τον κανονισμό (ΕΟΚ) αριθ. 4027/86 (2), και ιδίως το άρθρο 13,

Εκτιμώντας:

ότι το άρθρο 4 του κανονισμού (ΕΟΚ) αριθ. 2057/82 προβλέπει τη θέσπιση λεπτομερών κανόνων για την επιθεώρηση των αλιευτικών σκαφών·

ότι είναι απαραίτητο να προσδιοριστούν τα σκάφη και οι δραστηριοτητές τους που υπόκεινται σε επιθεώρηση·

ότι τα σκάφη επιθεώρησης πρέπει να φέρουν τα κατάλληλα αναγνωριστικά στοιχεία·

ότι πρέπει να καθοριστούν τα καθήκοντα που έχει το επιθεωρούμενο σκάφος· ότι πρέπει να προσδιοριστούν οι υποχρεώσεις των παράκτιων κρατών ως προς ορισμένες παραβάσεις· ότι ο συντονισμός των δραστηριοτήτων ελέγχου θα διευκολυνθεί από τις υποδείξεις της Επιτροπής·

ότι, σύμφωνα με το άρθρο 14 του κανονισμού (ΕΟΚ) αριθ. 2057/82, τα κράτη μέλη μπορούν να λάβουν εθνικά μέτρα ελέγχου που δεν καλύπτονται από τις κοινοτικές απαιτήσεις, υπό τον όρο ότι συμβιβάζονται με την κοινοτική νομοθεσία καθώς και είναι σύμφωνα με την κοινή αλιευτική πολιτική·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Αλιευτικών Πόρων

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η επιθεώρηση από τις αρμόδιες αρχές των κρατών μελών πρέπει να πραγματοποιείται στη θάλασσα και στο λιμάνι όσον αφορά τα ακόλουθα σκάφη:

- σκάφη τα οποία διαθέτουν αλιευτικό εξοπλισμό είτε αυτός είναι μόνιμα προσαρτημένος στο σκάφος είτε όχι,

- σκάφη που χρησιμοποιούνται για μεταποίηση, μεταφορά ή αποθήκευση ιχθύων ή προϊόντων αλιείας.

2. Για τους σκοπούς του παρόντος κανονισμού, ο όρος ιχθύς περιλαμβάνει, όλους τους ιχθείς, τα καρκινοειδή και τα μαλάκια.

Άρθρο 2

Κάθε σκάφος που πραγματοποιεί επιθεώρηση φέρει, έτσι ώστε να διακρίνεται εμφανώς, επισείοντα ή σύμβολο, όπως ορίζεται στο παράρτημα Ι.

Άρθρο 3

1. Ο εκπρόσωπος της αρμόδιας αρχής κράτους μέλους μπορεί να ζητήσει από τον κυβερνήτη του σκάφους που πρόκειται να επιθεωρηθεί να σταματήσει, να κάνει ελιγμούς ή να προβεί σε άλλες ενέργειες ώστε να διευκολύνει την επιβίβαση.

2. Οι διατάξεις του παραρτήματος ΙΙ εφαρμόζονται σε σκάφη στα οποία η ασφαλής και εύκολη πρόσβαση προϋποθέτει την αναρρίχηση σε ύψος 1,5 ή και περισσότερο μέτρου.

3. Ο κυβερνήτης του επιθεωρούμενου σκάφους καθιστά διαθέσιμο, εφόσον του ζητηθεί, τον εξοπλισμό επικοινωνίας καθώς και τον χειριστή του για τα μηνύματα που πρέπει να σταλούν ή/και να ληφθούν κατά την επιθεώρηση.

Άρθρο 4

Όταν σε κράτος μέλος διαπιστωθεί εικαζόμενη παράβαση που αφορά σκάφος άλλου κράτους μέλους, το πρώτο κράτος μέλος πληροφορεί την αρμόδια αρχή του κράτους σημαίας σχετικά με το γεγονός αυτό καθώς και σχετικά με κάθε άλλη ενέργεια διοικητικού ή νομικού χαρακτήρα που πραγματοποιήθηκε σαν αποτέλεσμα της παράβασης αυτής.

Άρθρο 5

Η Επιτροπή μπορεί να υποβάλει προτάσεις στα κράτη μέλη όσον αφορά τον συντονισμό των δραστηριοτήτων ελέγχου σύμφωνα με το άρθρο 1 παράγραφος 3 του κανονισμού (ΕΟΚ) αριθ. 2057/82.

Άρθρο 6

Ο παρών κανονισμός αρχίζει να ισχύει την 1η Οκτωβρίου 1987.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Μαΐου 1987.

Για την Επιτροπή

Antonio CARDOSO E CUNHA

Μέλος της Επιτροπής

(1) ΕΕ αριθ. L 220 της 20. 7. 1982, σ. 1.

(2) ΕΕ αριθ. L 376 της 31. 12. 1986, σ. 4.

ΠΑΡΑΡΤΗΜΑ Ι

ΕΠΙΣΕΙΩΝ ΕΠΙΘΕΩΡΗΣΗΣ Ή ΣΥΜΒΟΛΟ

ΚΥΑΝΟ

ΚΙΤΡΙΝΟ

ΚΙΤΡΙΝΟ

ΚΥΑΝΟ

ΠΑΡΑΡΤΗΜΑ ΙΙ

ΚΑΤΑΣΚΕΥΗ ΚΑΙ ΧΡΗΣΗ ΤΩΝ ΑΝΕΜΟΣΚΑΛΩΝ

1. Οι ανεμόσκαλες πρέπει να επιτρέπουν την ασφαλή επιβίβαση και αποβίβαση των επιθεωρητών όταν το σκάφος βρίσκεται σε ανοικτή θάλασσα. Οι ανεμόσκαλες πρέπει να διατηρούνται καθαρές και σε καλή κατάσταση.

2. Η ανεμόσκαλα είναι τοποθετημένη και στερεωμένη κατά τρόπον ώστε:

α) να βρίσκεται μακριά από τυχόν αγωγούς εκκενώσεων του σκάφους,

β) να βρίσκεται μακριά από σχοινιά και κατά το δυνατό στο μέσο του πλοίου,

γ) κάθε βαθμίδα να ακουμπάει σταθερά στην πλευρά του πλοίου.

3. Οι βαθμίδες της ανεμόσκαλας:

α) είναι κατασκευασμένες από σκληρό ξύλο ή από άλλο υλικό με ανάλογες ιδιότητες, σε ένα τεμάχιο και χωρίς ρόζους· οι τέσσερις τελευταίες βαθμίδες μπορούν να είναι κατασκευασμένες από σκληρό και άκαμπτο καουτσούκ ή από άλλο κατάλληλο υλικό με παρόμοια χαρακτηριστικά,

β) έχουν κατάλληλη αντιολισθητική επιφάνεια,

γ) έχουν διαστάσεις όχι μικρότερες από 480 mm σε μήκος, 115 mm σε πλάτος και 23 mm σε πάχος, εξαιρουμένων των αντιολισθητικών εξαρτημάτων ή αυλακώσεων,

δ) είναι τοποθετημένες σε ίσα διαστήματα σε απόσταση όχι μικρότερη των 300 mm και όχι μεγαλύτερη των 380 mm,

ε) είναι στερεωμένες κατά τέτοιο τρόπο ώστε να παραμένουν σε οριζόντια θέση.

4. - Καμία ανεμόσκαλα δεν διαθέτει περισσότερες από δύο βαθμίδες αντικατάστασης οι οποίες στερεώνονται με διαφορετική μέθοδο από αυτή που χρησιμοποιείται για την αρχική κατασκευή της ανεμόσκαλας. Οι βαθμίδες που στερεώνονται κατά τον τρόπο αυτό αντικαθιστώνται το ταχύτερο δυνατό, με βαθμίδες στερεωμένες με τη μέθοδο που χρησιμοποιήθηκε για την αρχική κατασκευή της ανεμόσκαλας.

- Όταν μία βαθμίδα αντικατάστασης στερεώνεται στα παράπλευρα σχοινιά της ανεμόσκαλας με αυλακώσεις στις πλευρές της, οι αυλακώσεις αυτές βρίσκονται στις μακρύτερες πλευρές της βαθμίδας.

5. Τα παράπλευρα σχοινιά της ανεμόσκαλας αποτελούνται από δύο ακάλυπτα σχοινιά Μανίλας ή ανάλογα, με περιφέρεια όχι μικρότερη από 60 mm σε κάθε πλευρά· κάθε σχοινί είναι ακάλυπτο από άλλο υλικό και συνεχές, χωρίς συνδέσεις κάτω από την πρώτη βαθμίδα· δύο σχοινιά καλά στερεωμένα στο πλοίο και με περιφέρεια όχι μικρότερη από 65 mm, καθώς και ένα σχοινί ασφαλείας είναι έτοιμα για να χρησιμοποιηθούν εάν χρειαστεί.

6. Πήχεις από σκληρό ξύλο ή άλλο υλικό με ανάλογες ιδιότητες, σε ένα τεμάχιο, χωρίς ρόζους και μήκους 1,8 έως 2 m τοποθετούνται ανά διαστήματα τέτοια που να εμποδίζουν την ανεμόσκαλα να στρίβει. Ο κατώτατος πήχυς βρίσκεται στην πέμπτη από το τέλος βαθμίδα και η απόσταση μεταξύ των πήχεων δεν υπερβαίνει τις 9 βαθμίδες.

7. Παρέχονται μέσα για την ασφαλή και εύκολη μετακίνηση των επιθεωρητών που επιβιβάζονται ή αποβιβάζονται από το σκάφος μέσω της ανεμόσκαλας ή άλλης εξωτερικής σκάλας ή άλλου μέσου.

Όταν η μετακίνηση αυτή γίνεται μέσω ανοίγματος που βρίσκεται από κιγκλίδωμα του παραπέτου ή στο παραπέτο παρέχονται κατάλληλες χειρολαβές.

Όταν η μετακίνηση αυτή γίνεται με σκάλα από το παραπέτο, η σκάλα αυτή στερεώνεται στο κιγκλίδωμα ή στην επίπεδη επιφάνεια του παραπέτου και στο σημείο επιβίβασης ή αποβίβασης τοποθετούνται δύο στύλοι οι οποίοι χρησιμεύουν σαν χειρολαβές και οι οποίοι απέχουν μεταξύ τους όχι λιγότερο από 0,70 m και όχι περισσότερο από 0,80 m. Κάθε στύλος στερεώνεται στο σκάφος, στη βάση του ή σε ένα σημείο κοντά στη βάση του καθώς επίσης και σε ένα υψηλότερο σημείο, έχει διάμετρο όχι μικρότερη από 40 mm και υψώνεται το λιγότερο 1,20 m πάνω από το παραπέτο.

8. Τη νύχτα παρέχεται φωτισμός ώστε τόσο η ανεμόσκαλα που βρίσκεται στην πλευρά του πλοίου, όσο και το σημείο στο οποίο επιβιβάζεται ο επιθεωρητής να φωτίζονται επαρκώς. Ένα σωσίβιο με λαμπτήρα αυτομάτου αφής καθώς και ένα σχοινί ανύψωσης βρίσκονται σε κατάλληλη θέση ώστε να μπορούν να χρησιμοποιηθούν αμέσως αν υπάρξει ανάγκη.

9. Παρέχονται κατάλληλα μέσα που να επιτρέπουν την τοποθέτηση της ανεμόσκαλας και από τις δύο πλευρές του πλοίου. Ο υπεύθυνος επιθεωρητής μπορεί να υποδείξει από ποια πλευρά επιθυμεί να τοποθετηθεί η ανεμόσκαλα.

10. Η τοποθέτηση της ανεμόσκαλας, καθώς και η επιβίβαση ή αποβίβαση του επιθεωρητού επιβλέπονται από υπεύθυνο αξιωματικό του πλοίου.

11. Στην περίπτωση που τα κατασκευαστικά χαρακτηριστικά ενός πλοίου, όπως οι προφυλακτικοί ζωστήρες, δεν επιτρέπουν την εφαρμογή αυτών των διατάξεων, λαμβάνονται ειδικά μέτρα για να εξασφαλισθεί η ασφαλής επιβίβαση και αποβίβαση των επιθεωρητών.